KIRJALLINEN KYSYMYS E-1427/99 esittäjä(t): Gerhard Hager (NI) komissiolle. Itävallan Kärntenin ja Slovenian saama INTERREG-tuki.



Virallinen lehti nro 170 E , 20/06/2000 s. 0010 - 0011



KIRJALLINEN KYSYMYS E-1427/99 esittäjä(t): Gerhard Hager (NI) komissiolle (1. syyskuuta 1999) Aihe: Itävallan Kärntenin ja Slovenian saama INTERREG-tuki Itävallan osavaltio Kärnten kuuluu kokonaisuudessaan INTERREG-tukialueeseen. Sama koskee myös Sloveniaa, joka on EU:hun välittömästi rajoittuva maa. Slovenialle on myönnetty kyseessä olevasta tukiohjelmasta varoja Ljubljanan lentokentän laajennustöitä varten. Saamieni tietojen mukaan muutamat hankkeet Kärntenissä jäivät tämän takia ilman tukea. Voiko komissio siksi vastata seuraaviin kysymyksiin: 1. Kuinka paljon Slovenialle on maksettu INTERREG-tukea? 2. Mitä suunniteltuja, käynnistettyjä tai jo toteutettuja hankkeita Sloveniassa on tähän mennessä tuettu INTERREG-varoin? 3. Kuinka paljon Kärntenille on maksettu INTERREG-tukea (samalla aikavälillä, jolla Slovenia on saanut tukea)? 4. Mitkä Kärntenin hankkeista, joille se on hakenut INTERREG-tukea, on hylätty? Millä perusteella ne on hylätty? 5. Onko komissio tietoinen Kärntenin ilman tukea jääneiden hankkeiden ja Slovenian samalla aikavälillä tuettujen hankkeiden suorasta tai välillisestä yhteydestä? Michel Barnierin komission puolesta antama vastaus (11. lokakuuta 1999) INTERREG IIA -ohjelma koskee Unterkärntenin ja Klagenfurt-Villachin alueita Kärntenissä sekä Südweststeiermarkin ja Oststeiermarkin alueita Steiermarkissa. Ohjelmassa keskitytään Wolfsbergin, Völkermarktin, Villach-Stadtin, Villach-Landin, Klagenfurt-Stadtin and Klagenfurt-Landin raja-alueisiin Kärntenissä sekä Deutschlandsbergin, Leibnitzin ja Radkersburgin raja-alueisiin Steiermarkissa. Slovenia ei ole osa Itävaltaa ja Sloveniaa koskevan INTERREG IIA -ohjelman tukikelpoista aluetta, eikä siksi saa rahoitustukea tästä ohjelmasta. INTERREG IIA -ohjelmasta voidaan tukea ainoastaan sellaisia hankkeita, jotka toteutetaan yhteisön alueella. Näiden hankkeiden tulee olla luonteeltaan selvästi rajat ylittäviä, ja niiden tarkoituksena tulee olla yhteistyö lähialueiden kanssa. Vastaavia hankkeita Slovenian puolella voidaan rahoittaa PHARE CBC -ohjelmasta (rajat ylittävä yhteistyö). PHARE CDC -ohjelmassa on vuosiksi 19951999 Slovenialle 14 miljoonaa euroa alustavia määrärahoja Itävallan kanssa tehtävää rajat ylittävää yhteistyötä varten. Yhteisön Itävaltaa ja Sloveniaa koskevan INTERREG IIA -ohjelmaa varten käytössä oleva kokonaisbudjetti on 8 911 657 euroa vuosiksi 19951999. Tästä budjetista Kärnten on oikeutettu saamaan 4 078 318 euroa ja Steiermark 4 833 339 euroa. Komissio on maksanut tähän mennessä Itävallalle 4 879 800 euroa. Liittovaltion hallitus on välittänyt Kärntenin osavaltiolle yhteensä 25 217 184 Itävallan shillinkiä (1 832 600 euroa). INTERREG IIA -ohjelmasta saa tukea 150 hanketta, joista 54 on saatu päätökseen. Koska hankkeiden valinta on keskitetty jäsenvaltioille ja alueille, komissiolla ei ole hallussaan luetteloa haetuista hankkeista, jotka on hylätty. Kaikkien hankkeiden tulee täyttää yleiset valinta- ja ensisijaisuusperusteet ohjelma tasolla sekä ohjelmassa mainitut erityiset valinta- ja ensisijaisuusperusteet toimenpide tasolla. Valinta- ja ensisijaisuusperusteista sovitaan jäsenvaltioiden ja komission kesken. Komissiolla ei ole mitään tietoja, jotka viittaisivat siihen, että Slovenian hyväksyttyjen hankkeiden ja Kärntenin hylättyjen hankkeiden välillä olisi yhteys. On syytä huomata, että INTERREG ja PHARE CBC ovat budjetin kannalta kaksi erillistä ja erilaista rahoitusvälinettä. Slovenian raja-alueiden hankkeita voidaan tukea ainoastaan PHARE CBC -ohjelmasta, kun taas Kärntenin raja-alueiden hankkeita tuetaan INTERREG-ohjelmasta.